Id-daħla tal-Belt hija dejjem post mimli attività iżda bħalissa iktar. Għax mal-attività ta' kuljum fosthom nies deħlin u ħerġin, karozzi tal-linja u xi bejjiegħ, żdiedu wkoll l-inġenji li huma meħtieġa biex il-parti ta' quddiem il-Belt tilħaq il-livell ta' dak li ssib meta tirfes mill-għatba 'l ġewwa. Tfassal kunċett ta' bidla radikali, bidla li se tiswa madwar €10 miljun u li se twassal biex qabel il-Belt tkun il-Belt Kapitali Ewropea, il-proġett ikun lest. B'kollox hemm tliet proġetti f'wieħed; il-foss tal-Belt, il-pjazza ta' madwar it-Tritoni u ż-żona magħrufa bħala l-Biskuttin. Ix-xogħol kien imfassal u qed ikun segwit mill-Grand Harbour Regeneration Corporation, Transport Malta u d-Direttorat tar-Restawr. Hemm ukoll l-assistenza teknika mogħtija mill-uffiċċju ta' Renzo Piano li ntalab jibqa' jsegwi l-proġetti marbuta mal-Belt mingħajr iktar ħlas. Kien wara diversi taħdidiet ta' konsultazzjoni mill-entitajiet taħt il-kappa tal-Ministeru għat-Trasport u l-Infrastruttura, li bdiet issir il-ħidma tal-ewwel fażi tal-proġett, il-parti int u dieħla lejn il-Ministeru għall-Edukazzjoni u x-Xogħol fejn se ssir roundabout għall-immaniġġjar aħjar tat-traffiku, kif ukoll fil-pavimentar ta' quddiem il-lukanda Phoenicia. Is-siġar tal-palm li hemm mhumiex se jitneħħew, u se jiżdiedu wkoll xi siġar oħra. Din il-fażi hija mistennija li titlesta sal-bidu tas-sena d-dieħla. Matul il-laqgħat konsultattivi ġew diskussi diversi suġġetti relatati bħal li tinżamm trejqa żgħira li minnha jistgħu jidħlu l-Belt f'każijiet ta' emerġenza. Wara laqgħat u ħidma mal-KNPD, ġie deċiż li l-persuni b'diżabilità jingħataw l-aħjar aċċess possibbli, fosthom marki fl-art għall-persuni neqsin mid-dawl, xi ħaġa innovattiva f'pajjiżna. Dan ix-xogħol li ta prijorità lill-bżonnijiet ta' persuni b'diżabilità biex l-aċċess tagħhom għall-Belt ikun faċli ġie rikonoxxut miċ-Ċermen tal-KNPD Oliver Scicluna. Huwa faħħar ix-xogħol tal-GHRC u qal li hija "entità li mingħajr ma tħossha li qed tagħmel xi ħaġa żejda tinkludi fil-pjanijiet tagħha l-aċċessibilità sħiħa għal kulħadd". Huwa rringrazzja lill-Korporazzjoni għall-mod professjonali li bih ħadmet mal-KNPD biex "jiżguraw li proġett maġġuri se jkun ta' eżempju tad-disinn universali f'dan il-pajjiż". Scicluna sejjaħ lil entitajiet oħra biex jimxu fuq il-passi tal-GHRC waqt li sostna li l-aċċessibilità mhijiex karità imma dritt. Minħabba l-fatt li se tiżdied id-distanza minn Bieb il-Belt għall-karozzi tal-linja, hu maħsub li jkun hemm servizzi ta' trasport bħal shuttles, karozzi tal-elettriku, eċċ. Barra minn hekk, aktar 'il quddiem se jsir lift viċin Kastilja biex wieħed ikun jista' jinżel direttament għall-karozzi tal-linja.